በዓሉ የሚከበረው በደመቀ የህዝብ ተሳትፎ  ድህነትን ድል የመንሳት ጥረቱን በማጠናከር ነው
በደመቀ የህዝብ ተሳትፎ የኢትዮጵያን ሕዳሴ በማረጋገጥና ድህንትን ድል በመንሳት የኢትዮጵያን የቀድመ ክብሯን መመለስ እንደሚቻል የመንግስት ኮሚዩኒኬሽን ጉዳዮች ጽሕፈት ቤት አስታወቀ፡፡የጽሕፈት ቤቱ ሚኒስትር ዲኤታ እውነቱ ብላታ እንደገለጹት የዘንድሮ የብሔራዊ የሰንደቅ ዓላማ ቀን የሚከበረው በህዝብ ተሳትፎ የኢትዮጵያን ሕዳሴ በማረጋገጥና ድህነትን ድል ለመንሳት የሚደረገውን ጥረት በማጠናከር ነው ብለዋል ።ኢትዮጵያን በ2017ዓ.ም መካከለኛ ገቢ ካላቸው አገራት ተርታ ለመሰለፍ የሚደረገውን ርብርብ እውን ለማድረግ ህዝባዊ ተሳትፎን በከፍተኛ ደረጃ የሚያድግበት ዘመን ላይ በመሆን  የሰንደቅ ዓለማውን ቀን በድምቀት እንደሚከበር ሚኒስትር ዲኤታው ገልጸዋል ፡፡ሚኒስትር ዲኤታው በጽህፈት ቤቱ በሠጡት መግለጫ ላይ እንዳመለከቱት በአርበኛዊ የይቻላል መንፈስ በመነሳሳት በድህንት ላይ በተከፈተው ዘመቻ ድል በማስመዝገብ የሀገሪቱን ሕዳሴ ዕውን ለማድረግ የአገሪቱን ሰንደቅ ዓላማን ከፍ አድርግን ማውለብለብ አለብን ብለዋል፡፡ሉዓላዊት ሀገርን ለማስረከብ አባቶቻችን የከፈሉትን መስዋዕትን ጠብቆ ለማቆየት በድህነት ላይ በመዝመት የቀደመ ከፍታችን ላይ ለማድረስ ይህ ትውልድም ኃላፊነት እንዳለበትና ይህን ዕውን ለማድረግ የኢትዮጵያ ብሔሮች፣ብሔረሰቦችና ሕዝቦች ይበልጥ አንድነት መፍጠራቸው ትልቅ አቅም እንደሚሆን  ሚንስትር ዴኤታው አክለው ገልጸዋል፡፡የብሔራዊ የሰንደቅ ዓላማ ቀን “በሕዝባዊ ተሳትፎ ሕዳሴዋን በማረጋገጥ ሰንደቅ ዓላማዋን ከፍ ከፍ ለማድረግ እየተጋች ያለች ሀገር- ኢትዮጵያ!” በሚል መሪ ቃል ለስምንተኛ ጊዜ በመጪው ሰኞ ይከበራል፡፡